"Viem, že budúci rok sa vo vašej krajine uskutočnia ďalšie prezidentské voľby. Vďaka vášmu vedeniu dosiahlo Rusko v posledných rokoch značné úspechy a rozkvet. Som presvedčený, že ruský ľud vás silno podporí vo vašich dobrých zámeroch, "povedal Si. Šéf Kremľa doteraz neoznámil, či bude kandidovať.
Hovorca Kremľa Dmitrij Peskov rýchlo poukázal na to, že Si Ťin-pching konkrétne nehovoril o Putinovej účasti vo voľbách v budúcom roku, ale dodal, že Kremeľ môže len zdieľať jeho dôveru, že Rusi podporujú Putina.
Denník Kommersant pripomenul, že s možnosťou Putinovho znovuzvolenia počíta novelizácia ústavy, schválená v roku 2020 v referende. Najbližšie prezidentské voľby by sa mali konať 17. marca 2024. Podľa denníka v januári v Kremli sa začali prípravy na voľby.
Keď sa Putin prvýkrát dostal k moci, sľúbil, že skoncuje s chaosom, ktorý zachvátil Rusko po rozpade Sovietskeho zväzu v roku 1991. Ale invázia na Ukrajinu spustila zďaleka najväčšie problémy, s akými sa Putin za svojej vlády stretol, poznamenala agentúra Reuters.